C 416/18

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2019/C 416/10)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O SCHVÁLENÍ ŠTANDARDNEJ ZMENY

„SICILIA“

PDO-IT-A0801-AM04

Dátum oznámenia: 6. 9. 2019

OPIS A DÔVODY SCHVÁLENEJ ZMENY

1. Kombinácia odrôd viniča – Muštové odrody

Opis

Bola pridaná možnosť zahrnúť aromatickú odrodu Zibibbo do výroby dvojodrodových vín.

Dôvody

V špecifikácii výrobku sa doposiaľ pri výrobe dvojodrodových vín zakazovalo používanie aromatických odrôd, pričom teraz má byť povolené používanie hrozna Zibibbo. Zahrnutie aromatického hrozna ako Zibibbo do výroby dvojodrodových vín vyplynulo zo skutočnosti, že táto odroda pochádza z príslušného regiónu a je preň veľmi typická, keďže sa na ostrove Sicília pestuje už viac ako tisíc rokov. Cieľom je teda ďalšie zužitkovanie tohto pôvodného hrozna, ktoré sa už používa v jednoodrodových druhoch vína, a to aj v kombinácii s inými regionálnymi odrodami viniča, najmä v zmesiach s hroznom Grillo.

Táto zmena sa týka článku 2 špecifikácie výrobku, ale netýka sa jednotného dokumentu.

2. Pravidlá pestovania viniča – Techniky pestovania

Opis

Pridáva sa možnosť využívať pri výrobe vína „Sicilia“ DOC aj odrody viniča pestované systémom vedenia po treláži a vysadené vo vinárskom roku 2018/2019, ktorých hustota nie je menšia ako 1 000 koreňov viniča na hektár. Týka sa to iba hrozna Calabrese a jeho synonyma Nero d’Avola, ktoré sa pestujú v provinciách Agrigento a Caltanissetta, a opätovnej výsadby odrody Calabrese alebo jej synonyma v uvedených provinciách od vinárskeho roka 2019/2020.

Dôvody

Táto žiadosť vychádza z odôvodnenia, že v týchto provinciách sa pestovanie hrozna Nero d’Avola systémom vedenia po treláži alebo pergolách považuje za tradičné. Hoci pri výsadbe je tento systém namáhavejší, jednoducho sa obhospodaruje. V letnom období sprevádzanom čoraz častejšími vlnami horúčav v dôsledku horúceho vetra Sirocco tiež viniču poskytuje vyššiu odolnosť bez toho, aby sa znížila kvalita hrozna. Dôvodom je, že je odhalená veľká časť plochy listu, čo umožňuje rovnomerný rast výhonkov a poskytuje ochranu strapcom hrozna.

Uvedený pestovateľský postup bol už uznaný za tradičný v súvislosti s existujúcim chráneným zemepisným označením „Sicilia“. Táto zmena sa týka článku 4 špecifikácie výrobku, ale netýka sa jednotného dokumentu.

3. Maximálne výnosy

Ide o formálnu zmenu, ktorej účelom je zmena usporiadania údajov o maximálnom výnose preskupením vín podľa výnosu, aby mal prehľad výnosov logickejšiu formu. Zmena sa týka časti 1.5.2 (Vinárske výrobné postupy. Maximálne výnosy) jednotného dokumentu.

4. Opis vín

Opis

Opis vín je teraz podrobnejší a usporiadaný podľa kategórie, a nie skupiny alebo druhu vína.

Dôvody

Táto zmena zjednodušuje a zefektívňuje opis vín „Sicilia“ DOC. Vzhľadom na širokú škálu druhov, ktorých sa týka, umožňuje stručnejší opis a poskytuje jasnejší a jednotnejší prehľad výroby vín s týmto označením. Zmena sa týka bodu 1.4 jednotného dokumentu.

5. Vlastnosti vín určených na konzumáciu

Opis

a) Opis farby ružových vín „Sicilia“ bol sformulovaný presnejšie a zahŕňa farebné tóny od bledoružovej po odtiene ružovej rôznej intenzity, občas s medenými tónmi. Dôvody: opis možných farebných odtieňov bol rozšírený, aby umožňoval lisovanie hrozna rôznou silou, čoho výsledkom je, že farba uvoľnená z hroznovej šupky má vyššiu alebo nižšiu intenzitu.

b) Opis farby ružového vína „Sicilia“ Pinot Grigio bol sformulovaný presnejšie so zámerom zahrnúť slamovožlté odtiene rôznej intenzity, niekedy s ružovkastými odtieňmi rôznej intenzity alebo medenými odtieňmi. Dôvody: farba šupky hrozna Pinot Grigio sa môže pohybovať od bielej po ružovkastú až medenú, čo vedie k širokému spektru farebných odtieňov v závislosti od spôsobu lisovania a dĺžky času stráveného v kontakte so šupkami.

c) V opise organoleptických vlastností odrôd „Sicilia“ Grillo, Cataratto a Inzolia s označením „Vendemmia Tardiva“ („neskorý zber“) sa rozšírilo vymedzenie farby, pričom formulácia „od slamovožltej po zlatú rôznej intenzity, niekedy s jantárovými odtieňmi“ nahradila formuláciu „od slamovožltej po zlatú“; ich vôňa sa teraz definuje ako „charakteristická, jemná, niekedy kvetinová, pretrvávajúca“, a nie ako „charakteristická, jemná, pretrvávajúca“ a ich chuť je teraz opísaná formuláciou „od suchej po sladkú, dobre vyvážená, charakteristická, niekedy s výraznou alkoholovou chuťou a/alebo akoby mandľovou dochuťou“, a nie formuláciou „od suchej po sladkú, typická, dobre vyvážená“. Dôvody: často veľmi dlhý čas dozrievania hrozna na viniči a macerácia šupiek umožňujú vysokoefektívnu extrakciu pigmentov zo šupiek a z muštu, pričom výsledkom môžu byť odtiene od slamovožltých po zlatú rôznej intenzity, niekedy s jantárovými tónmi. Pokiaľ ide o vôňu, môžu viesť k väčšej čuchovej zložitosti a pretrvávajúcejším vôňam; a pokiaľ ide o chuť, môžu vínu dodať výraznejšiu alkoholovú chuť vďaka zvyčajne veľmi vysokému obsahu cukru a môžu tiež zanechať dochuť s mandľovými tónmi, ktoré sa dozrievaním zintenzívňujú.

d) Opis organoleptických vlastností dvojodrodových druhov bol zmenený tak, aby odrážal zahrnutie aromatickej odrody hrozna Zibibbo. Dôvody: zahrnutie odrody hrozna Zibibbo do dvojodrodových zmesí znamená, že jeho výrazné aromatické vlastnosti môžu vyčnievať spomedzi organoleptických vlastností zmesi ako celku. Preto je potrebné poskytnúť podrobnejší opis. Zmeny sa týkajú článku 6 špecifikácie výrobku a bodu 1.4 jednotného dokumentu [Opis vína (vín)].

6. Súvislosť so zemepisným prostredím

Opis a dôvody

Súvislosť so zemepisným prostredím bola preformulovaná a rozdelená podľa kategórie výrobku.

Dôvody: považovalo sa za potrebné preformulovať a rozšíriť opis súvislosti so zemepisným prostredím v súlade s platnými právnymi predpismi Európskej únie a opis usporiadať podľa kategórií vín uvedených v špecifikácii výrobku.

Zmena sa týka bodu 1.8 jednotného dokumentu.

JEDNOTNÝ DOKUMENT

1. Názov výrobku

„Sicilia“

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Šumivé víno

5. Akostné šumivé víno

6. Akostné aromatické šumivé víno

15. Víno zo zhrozienkovateného hrozna

16. Víno z prezretého hrozna

4. Opis vína (vín)

Kategória: víno (1) – „Sicilia“ Bianco, a to aj s označením odrody bieleho hrozna

Biele vína s CHOP „Sicilia“ vrátane vín Passito, Vendemmia Tardiva, Superiore a Riserva sa vyrábajú z najreprezentatívnejších odrôd oblasti výroby ako Inzolia, Catarratto, Grillo, Grecanico a Chardonnay, buď samostatne, alebo v kombinácii, kde tvoria najmenej 50 % z celkového objemu. S cieľom čo najviac zhodnotiť túto produkciu sa tieto odrody hrozna používajú aj pri výrobe jednoodrodových druhov. Spolu s ďalšími jednoodrodovými druhmi Carricante, Grecanico, Fiano, Damaschino, Viognier, Müller Thurgau, Sauvignon Blanc, Pinot Grigio, Moscato Bianco, Vermentino a Zibibbo tvoria široké spektrum odrôd viniča, ktoré rastú na ostrove Sicília.

Farba týchto vín sa pohybuje od slamovožltej po zlatú rôznej intenzity, s možným nádychom svetlozelenej. V prípade odrody Pinot Grigio môže byť niekedy aj ružová rôznej intenzity alebo medená. Vôňa je všeobecne rafinovaná, elegantná, príjemná, intenzívna, výrazná, ovocná, niekedy s jemným nádychom kvetín alebo aróm, a dlhotrvajúca.

Z hľadiska chuti sú vyvážené, výrazné, lahodné, harmonické, plné a príjemné, s obsahom cukru od suchého po polosuché.

Minimálny celkový obsah alkoholu v obj. % sa pohybuje od 11,5 % v prípade základných druhov po 12 % v prípade vín Superiore a po 12,5 % v prípade vín Riserva, pričom v prípade vín Passito a Vendemmia Tardiva je minimum 13 %.

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4,5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

Kategória: víno (1) – „Sicilia“ Rosso vrátane vín s označením modrej odrody hrozna

Červené vína s CHOP „Sicilia“ vrátane vín Passito, Vendemmia Tardiva, Superiore a Riserva a ružové vína sa vyrábajú z najreprezentatívnejších odrôd oblasti výroby ako Nero d’Avola, Frappato, Nerello Mascalese, Perricone a Syrah, buď samostatne, alebo v kombinácii, kde tvoria najmenej 50 % z celkového objemu. S cieľom čo najviac zhodnotiť túto produkciu sa tieto odrody hrozna používajú aj pri výrobe jednoodrodových druhov spolu s ďalšími jednoodrodovými druhmi Nerello Cappuccio, Cabernet Franc, Merlot, Cabernet Sauvignon, Syrah, Pinot Nero, Nocera, Mondeuse, Carignano, Alicante, Petit Verdot a Sangiovese, ktoré predstavujú bohatstvo odrôd viniča, ktoré rastú na ostrove Sicília.

Farba vín sa pohybuje od červenej po rubínovočervenú, pričom pri dozrievaní majú tendenciu nadobudnúť granátový odtieň ako v prípade typu Riserva, po ružovú rôznej intenzity, v ružových vínach niekedy s odtieňmi medi.

Vôňa je typická pre použité odrody hrozna. Chuť je suchá až polosuchá a v prípade vín Passito a Vendemmia Tardia môže byť sladká.

Minimálny celkový obsah alkoholu v obj. % sa pohybuje od 12 % v prípade základných druhov červeného a ružového vína a vín s označením odrody hrozna do 13 % v prípade niektorých vín Riserva ako Nero d’Avola a minimálne 13 % v prípade vín Passito a Vendemmia Tardiva. Minimálne extrakty sú značné a pohybujú sa od 22 g/l pre červené po 24 g/l pre Nero d’Avola.

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4,5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

Kategórie: šumivé víno (4), akostné šumivé víno (5), akostné aromatické šumivé víno (6)

Šumivé vína vyrábané v rôznych kategóriách majú slamovožltú farbu rôznej intenzity v prípade bieleho vína, ružovú farbu rôznej intenzity v prípade ružového vína, jemné bublinky, kvetinové alebo ovocné tóny a sú svieže. Sú mimoriadne aromatické, ak sú získané z odrôd hrozna ako Zibibbo a Moscato. Medzi používané odrody hrozna patria pôvodné a medzinárodné odrody bieleho alebo modrého hrozna, z ktorých sa Charmatovou metódou vyrábajú biele alebo ružové vína. Popri tradičnej metóde sa pri základných druhoch bieleho a ružového vína využíva aj Charmatova metóda

Používajú sa odrody viniča najreprezentatívnejšie pre oblasť výroby ako Grillo, Chardonnay, Catarratto, Carricante, Grecanico, Pinot Grigio, Moscato, Zibibbo, Nero d’Avola, Frappato, Nerello Mascalese a Pinot Nero, a to buď vo vzájomnej kombinácii, alebo ako jednoodrodové vína s cieľom čo najviac zhodnotiť produkciu týchto odrôd s označením na etikete. Vôňa je typická pre použité odrody hrozna. Chuť sa pohybuje od „brut nature“ po extra suché až sladké v prípade vín Moscato a Zibibbo Spumante. Minimálny celkový obsah alkoholu (v obj. %): 10,5 % pri Moscato a Zibibbo Spumante a 11,5 % pri všetkých ostatných druhoch okrem vín vyrábaných tradičnou metódou, ktoré musia mať obsah alkoholu najmenej 12 %. Minimálny bezcukorný extrakt: 15 g/l.

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

Kategórie: víno zo zhrozienkovateného hrozna (15) a víno z prezretého hrozna (16)

Chuť vín v týchto kategóriách sa pohybuje od suchej po sladkú a farba od slamovožltej po zlatú, alebo ak sú vyrobené z modrých odrôd hrozna, rubínovočervenú, pri dozrievaní majú tendenciu nadobudnúť granátový odtieň. Majú pretrvávajúcu, no jemnú vôňu, najmä ak sú získané z aromatických odrôd ako Moscato a Zibibbo, s dobrou rovnováhou medzi kyslosťou a sladkosťou a s ovocnými alebo kvetinovými tónmi v závislosti od použitých odrôd hrozna. Hrozno sa po zbere suší na rohožiach, sitách, v debničkách alebo špeciálnych nádobách umiestnených vo vhodnom prostredí alebo sa nechá dozrieť na viniči. To vedie k vynikajúcej akumulácii cukrov a koncentrácii extraktov, pričom vyrobené vína majú minimálne hodnoty 28 g/l v prípade Passito Bianco a 32 g/l v prípade Passito Rosso. Minimálny celkový obsah alkoholu v obj. % je 16 % pri Passito Bianco, z toho 11 % tvorí skutočný alkohol, a 17 % pri Passito Rosso, z toho 12 % tvorí skutočný alkohol.

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

a) Základné enologické postupy

ŽIADNE

b) Maximálne výnosy

„Sicilia“ Bianco vrátane typu Riserva a „Sicilia“ s označením bielej odrody hrozna vrátane typu Riserva

13 000 kg hrozna na hektár

„Sicilia“ Spumante Bianco vrátane vín s označením bielej odrody hrozna

13 000 kg hrozna na hektár

„Sicilia“ Grillo vrátane typu Spumante a Riserva a „Sicilia“ Nero d’Avola vrátane typov Spumante, Rosato a Riserva

14 000 kg hrozna na hektár

„Sicilia“ Bianco Superiore vrátane vín s označením bielej odrody hrozna so značkou „Superiore“

10 000 kg hrozna na hektár

„Sicilia“ Spumante s označením odrôd hrozna Frappato, Nerello Mascalese alebo Pinot Nero

13 000 kg hrozna na hektár

„Sicilia“ Rosso, Rosato a Riserva vrátane vín s označením modrej odrody hrozna

12 000 kg hrozna na hektár

„Sicilia“ Bianco a Rosso so značkou „Passito“ alebo „Vendemmia Tardiva“ vrátane vín s označením bielej alebo modrej odrody hrozna

8 000 kg hrozna na hektár

6. Vymedzená zemepisná oblasť

Celé správne územie regiónu Sicília

7. Hlavné muštové odrody

Pinot Grigio – Pinot

Vermentino (B)

Zibibbo (B)

Alicante (Č)

Frappato (Č)

Müller Thurgau (B)

Nerello Cappuccio (Č)

Perricone (Č)

Sangiovese (Č)

Sauvignon (B)

Syrah (Č)

Viognier (B)

Cabernet Franc (Č) – Cabernet

Cabernet Sauvignon (Č) – Cabernet

Calabrese (Č) – Nero d’Avola (R)

Carignano (Č)

Carricante (B)

Ansonica (B) – Inzolia

Petit Verdot (Č)

Pinot Nero (Č) – Pinot

Merlot (Č)

Mondeuse (Č)

Moscato Bianco (B) – Moscato

Nerello Mascalese (Č)

Nocera (Č)

Grecanico Dorato (B) – Grecanico

Grillo (B)

Catarratto Bianco Comune (B) – Catarratto

Catarratto Bianco Lucido (B) – Catarratto

Chardonnay (B)

Damaschino (B)

Fiano (B)

8. Opis súvislostí

Súvislosť so zemepisnou oblasťou

Vymedzená zemepisná oblasť zahŕňa celé správne územie regiónu Sicília.

Sicília je región s jednou z najstarších vinárskych tradícií na svete, čo dokazujú archeologické nálezy a množstvo gréckych a latinských literárnych zdrojov, ktoré odkazujú na povestné sicílske vína. Obchod s olejom a vínom siaha až do obdobia Feničanov (9. – 4. storočie pred n. l.) a dokazuje ho prítomnosť amfor používaných na prenášanie a ďalšie druhy keramiky. Mimoriadny rozkvet vinohradníctva bol zaznamenaný počas okupácie Grékmi (8. – 3. storočie pred n. l.), ktorí začali pestovať viacero odrôd viniča vrátane odrody Grenanico, ktorá sa pestuje dodnes. Existencia sicílskeho vína je potvrdená aj v časoch Rímskej ríše (3. storočie pred n. l. – 5. storočie n. l.), najmä v období vládnutia Cézara v Galii.

Hoci bolo pitie alkoholu Koránom zakázané, počas moslimskej nadvlády (827 – 1061) sa pestovalo stolové hrozno a na ostrove Pentelleria začali pestovať odrodu viniča „Zebib“ (dnes Zibibbo alebo Moscato di Alessandria) dovezenú z mysu Zebib na protiľahlom africkom pobreží.

Súvislosť medzi vymedzenou zemepisnou oblasťou a označením „Sicilia“ DOC je založená na špecifických pôdnych, podnebných a krajinných prvkoch oblasti.

Severná časť je prevažne hornatá, zatiaľ čo stredná, južná a juhozápadná časť sú kopcovité; juhovýchodná časť oblasti je charakteristická náhornou plošinou a východná Sicília je vulkanická. Nížinné oblasti sú sústredené prevažne pozdĺž pobrežia.

Napriek tomu sa väčšina vinohradov nachádza v kopcovitých oblastiach, ktoré sú vzhľadom na svoju orientáciu a polohu mimoriadne vhodné na pestovanie viniča. Znamená to, že ide o prostredie bohaté na slnečné žiarenie s dostatkom vetra, čo rastlinám poskytuje optimálne podmienky pre rast a zabezpečuje tak zdravé hrozno a výrobu vysokokvalitných vín.

Spôsoby vedenia viniča sú prevažne tradičné. Nie sú veľmi expanzívne a líšia sa podľa vinohradníckych oblastí ostrova od tradičného spôsobu „alberello marsalese“ (viazanie do kríčkov), ktorý sa stále používa v pobrežných oblastiach provincie Trapani, po bežnejší spôsob nízkeho špaliera, pri ktorom sa využívajú stále alebo obnoviteľné kordóny, alebo expanzívnejšie spôsoby vo viacerých úrodných údoliach vo vnútrozemí.

Veľká rozloha oblasti „Sicilia“ DOC umožňuje, aby sa víno vyrábalo rovnako z pôvodných aj nepôvodných alebo medzinárodných odrôd hrozna, čo znamená, že v rôznych kategóriách zahrnutých vín sa môže ponúkať široká škála výrobkov.

Kategória: víno (1)

Táto kategória zahŕňa široké spektrum druhov vína:

Červené, ružové a biele vrátane vín Passito, Vendemmia Tardiva a Riserva. Medzi používané odrody hrozna patria vysoko cenené pôvodné odrody ako Inzolia, Catarratto a Grillo, ktoré vzniklo skrížením odrôd Catarratto a Zibibbo, a nepôvodné odrody ako Chardonnay, Müller Thurgau a Sauvignon. Aj v prípade červeného vína je sicílske vinárstvo jedným z najrenomovanejších vďaka vínam získaným z pôvodných odrôd hrozna, predovšetkým Nero d’Avola, ako aj Frappato a Nerello Mascalese, a z nepôvodných odrôd Cabernet Sauvignon, Merlot a Syrah. Nespornou hviezdou tohto nového smerovania je Nero d’Avola, ktorá je aj v zmesiach s inými odrodami schopná vystihnúť a zvýrazniť jedinečnosť sicílskeho vína, a to nielen vďaka svojej farbe, ale aj preto, že vínu dodáva typický charakter tvorený vôňami a chuťami Stredomoria.

Pokiaľ ide o analytické a organoleptické vlastnosti, všetky tieto druhy vína majú vyvážené chemické a fyzikálne vlastnosti, ktoré prispievajú k ich vyváženej chuti. Všetky druhy majú príjemnú, harmonickú, výraznú a elegantnú vôňu, niekedy s ovocnými, kvetinovými a rastlinnými tónmi charakteristickými pre odrody hrozna, ktoré sa používajú na ich výrobu.

Farba bielych vín je slamovožltá rôznej intenzity alebo tmavožltá, zatiaľ čo červené vína sú rubínovočervené rôznej intenzity, s možným nádychom fialovej, pri dozrievaní majú tendenciu nadobudnúť granátový odtieň. Sú to vyvážené vína s dobrou štruktúrou aj obsahom alkoholu.

Odveká história vinohradníctva v tomto regióne, ktorú potvrdzujú mnohé zdroje, je nespochybniteľným dôkazom úzkeho prepojenia a vzájomného pôsobenia, ktoré poukazujú na súvis medzi ľudskými faktormi a kvalitou a jedinečnými vlastnosťami vín s označením „Sicilia“ DOC. Dedičstvom stáročnej ľudskej aktivity pri výrobe vína v tejto oblasti sú tradičné vinohradnícke a enologické postupy, ktoré sa v poslednom čase zveľadili a zdokonalili vďaka nespornému vedeckému a technologickému pokroku. Práve vďaka tomu vína s CHOP „Sicilia“ získali svoje renomé.

Kategórie: šumivé víno (4), akostné šumivé víno (5), akostné aromatické šumivé víno (6)

Vyrábané šumivé vína majú slamovožltú farbu rôznej intenzity pri bielych vínach, ružovú farbu rôznej intenzity pri ružových vínach, aj s medeným nádychom v prípade odrody Pinot Grigio, jemné bublinky, kvetinové a ovocné tóny a sviežosť vďaka pôde bohatej na minerály, stredomorskému podnebiu a premenlivému rozsahu teplôt. Sú mimoriadne aromatické, ak sú získané z odrôd hrozna ako Zibibbo a Moscato. Používajú sa pôvodné aj nepôvodné odrody hrozna. Charmatova metóda bola použitá, ak je na etikete uvedená odroda hrozna, zatiaľ čo pri bielych a ružových druhoch sa naďalej používa aj tradičná metóda.

Kategórie: víno zo zhrozienkovateného hrozna (15) a víno z prezretého hrozna (16)

Stredomorské podnebie, ktoré je slnečné s horúcimi a suchými letami, no zároveň veterné s premenlivým rozsahom teplôt, umožňuje, aby hrozno veľmi dobre dozrelo a zostalo zdravé. Hrozno sa po zbere suší na rohožiach, sitách, v debničkách alebo špeciálnych nádobách umiestnených vo vhodnom prostredí alebo sa nechá dozrieť na viniči. To vedie k vynikajúcej akumulácii cukrov a koncentrácii extraktov. Vína sú voňavé, najmä ak sú získané z aromatických odrôd ako Moscato a Zibibbo. Majú chuť od suchej po sladkú, farbu od slamovožltej po zlatú, niekedy s jantárovými tónmi, a pretrvávajúce, no jemné arómy, dobrú rovnováhu kyslosti a sladkosti a ovocné alebo kvetinové tóny v závislosti od použitých odrôd hrozna.

9. Ďalšie základné podmienky (balenie, označovanie, iné požiadavky)

ŽIADNE

Odkaz na špecifikáciu výrobku

https://www.politicheagricole.it/flex/cm/pages/ServeBLOB.php/L/IT/IDPagina/14379

(1) Ú. v. EÚ L 9, 11.1.2019, s. 2.